[{"text_idx": "#000000", "text": "Mae Iesu yn ein hachub mewn ac nid allan o hanes"}, {"text_idx": "#000004", "text": "Un o oblygiadau\u2019r ymgnawdoliad yw gallu\u2019r Efengyl Gristnogol i ymgnawdoli ei hun mewn i unrhyw genedl, gwlad a diwylliant. Hynny yw, nid oedd rhaid i\u2019r Groegwyr ddod yn Iddewon er mwyn dod yn Gristnogion yn yr un modd ac nad oes rhaid i ni Gymry ddod yn Saeson neu Americanwyr er mwyn dod yn Gristnogion; neu fel nad oes angen i\u2019r mwyafrif byd eang ddod yn orllewinwyr cyn dod yn Gristnogion. Neu, o edrych ar gyd-destun dosbarth, nid oes rhaid i\u2019r dosbarth gweithiol ddod yn ddosbarth canol cyn dod yn Gristnogion! (Er, gellid dadlau yng ngoleuni\u2019r Bregeth ar y Mynydd y dylai\u2019r cyfoethog ymdlodi cyn dod yn Gristnogion ... wel, rhywbeth i ystyried o leiaf!) Un o oblygiadau\u2019r ymgnawdoliad yw bod yr efengyl Gristnogol yn gallu ymgnawdoli ei hun i mewn i ddiwylliant."}, {"text_idx": "#000006", "text": "Mae\u2019r ddealltwriaeth yma o oblygiadau\u2019r ymgnawdoliad i ddiwylliant a chenhadaeth yn allweddol ar gyfer diwinyddiaeth o\u0302l-drefedigaethol (post-colonial) ac mae\u2019n cynnig fframwaith i ni fel eglwys asesu\u2019r niwed a wnaed mewn cenedlaethau a fu pan dybiwyd fod angen dinistrio neu gymryd lle diwylliannau brodorol wrth rannu\u2019r ffydd Gristnogol."}, {"text_idx": "#000007", "text": "Mae\u2019n bwysig nodi wrth basio fod yna rai cenhadon o Gymru wedi bod yn eithriadau clodwiw wnaeth ddangos sensetifrwydd radical wrth gefnogi a gwarchod diwylliannau brodorol tra ar y maes y cenhadol, pobl fel Evan Jones a\u2019i genhadaeth i\u2019r Tsalagi a benderfynodd ymgnawdoli ei genhadaeth ymhlith y Cherokee ac uniaethu\u2019n llwyr gyda nhw drwy fynd gyda nhw hyd yn oed ar y Trail of Tears."}]